S-186/2012

Mál þetta, sem dómtekið var í gær, er höfðað með ákæru lögreglustjórans á höfuðborgarsvæðinu, útgefinni 28. febrúar 2012, á hendur E-kk-þgf S-kk-þgf E-kk-þgf, kt. 000000-0000, Suðurbraut 14, Hafnarfirði „fyrir eftirtalin hegningar-, fíkniefna- og umferðarlagabrot á árinu 2012:

I.

Hegningarlagabrot:

Nytjastuld með því að hafa föstudaginn 13. janúar í félagi við nafngreinda konu í heimildarleysi tekið bifreiðina NH-319 þar sem hún stóð á bifreiðastæði við Norðurbraut 22 í Hafnarfirði og ekið henni um götu að Víðistaðaskóla í Hafnarfirði, en bifreiðin fannst þann 17. janúar á bifreiðastæði við fyrrgreindan skóla.

(Mál nr. 007-2012-2270)

Telst þetta varða við 1. mgr. 259. gr. almennra hegningarlaga nr. 19/1940.

Þjófnað, með því að hafa í sama skipti og greinir í 1. tölulið í félagi við nafngreinda konu stolið vinnusamfestingi, hleðslutæki fyrir rafgeyma, litlum hjólatjakki, startköplum, dráttartóg, veglykli í Hvalfjarðargöng og rúðusköfu úr bifreiðinni NH-319.

(Mál nr. 007-2012-2270)

Telst þetta varða við 244. gr. almennra hegningarlaga nr. 19/1940.

Þjófnað, með því að hafa föstudaginn 13. janúar í félagi við nafngreinda konu brotist inn í parhús við Hraunbrún 9 í Hafnarfirði, með því að spenna upp glugga í kjallara hússins, og stolið þaðan 2 hleðsluborvélum af gerðinni DeWalt og Hitachi, höggborvél af gerðinni DeWalt, hjólsög af gerðinni Hitachi, sjónvarpi af gerðinni Samsung, tölvuskjá af gerðinni Benq, stafrænni myndavél af gerðinni Canon, leikjatölvu af gerðinni Playstation 3, 3 tölvuleikjum, fjöltengi fyrir tölvur, myndlykli, 2 fjarstýringum, kaffivél, skartgripum, kvenmannsúri, karlmannsúri, fatnaði, skóm, fjölskyldumyndböndum og 2 frímerkjabókum.

(Mál nr. 007-2012-2280)

Telst þetta varða við 244. gr. almennra hegningarlaga nr. 19/1940.

II.

Umferðar- og fíkninefnalagabrot, með því að hafa aðfaranótt laugardagsins 14. janúar ekið bifreiðinni PO-359 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 40 ng/ml og metýlfenídat 25 ng/ml) með því að bakka henni úr bifreiðastæði við Vatnsstíg í Reykjavík, á vegarkafla við Hverfisgötu, uns lögreglan stöðvaði aksturinn, og í sama skipti haft í vörslum sínum 1,25 g af maríhúna (sic.) sem fannst við leit á ákærða.

(Mál nr. 007-2012-2368)

Telst þetta varða við 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. nefndra umferðarlaga. Þá er þess jafnframt krafist að framangreind fíkniefni, 1,25 g af maríhúana, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í ákærunni.

Ákærði á langan sakarferil að baki eða allt frá árinu 1993. Samkvæmt sakavottorði hefur hann hlotið fjölda dóma fyrir margvísleg hegningarlagabrot, þ.á.m. fyrir þjófnað og nytjastuld, síðast með dómi Hæstaréttar og dómi héraðsdóms á árinu 2005 og með dómi Hæstaréttar á árinu 2006. Þá hefur ákærða alls fjórtán sinnum verið gerð refsing fyrir umferðarlagabrot. Ákærði hefur verið sviptur ökurétti sjö sinnum frá árinu 1998. Þá hefur ákærða sex sinnum verið gerð refsing vegna ölvunaraksturs frá árinu 1998. Sátt og dómar, sem hafa ítrekunaráhrif nú eru í fyrsta lagi sátt frá 12. desember 2003, en þá var ákærði sviptur ökurétti í átta mánuði vegna ölvunaraksturs, dómur Hæstaréttar frá 20. janúar 2005, en þá var ákærði sviptur ökurétti í einn mánuð vegna ölvunaraksturs, dómur frá 23. maí 2007, en þá var ákærði sviptur ökurétti í fjóra mánuði vegna fíkniefnaaksturs, dómur frá 23. apríl 2008, en þá var ákærði sviptur ökurétti í þrjú ár vegna fíkniefnaaksturs og dómur frá 24. febrúar 2009 en þá var ákærði sviptur ökurétt ævilangt vegna fíkniefnaaksturs. Þá hefur ákærða verið gerð refsing fyrir að aka sviptur ökurétti, fyrst með lögreglustjórasátt frá 25. mars 2004, þá með dómi héraðsdóms 23. apríl 2008 og í þriðja sinn með dómi héraðsdóms 24. febrúar 2009. Loks var ákærða dæmdur hegningarauki við þann dóm 10. júní 2006 fyrir sams konar brot.

Samkvæmt framangreindu hefur ákærði nú í fjórða sinn gerst sekur um akstur sviptur ökurétti og í sjötta sinn um ölvunarakstur, hvort tveggja svo að ítrekunaráhrif hafi. Auk framangreinds er við ákvörðun refsingar höfð hliðsjón af því að brot samkvæmt I. kafla ákæru framdi ákærði í félagi við annan og að um var að ræða innbrot á heimili í 3. tölulið sama kafla, og er þetta allt virt ákærða til refsiþyngingar. Á hinn bóginn er skýlaus játningu ákærða virt honum til refsimildunar. Með hliðsjón af öllu framangreindu og ákvæðum 77. gr. almennra hegningarlaga þykir refsing ákærða hæfilega ákveðin fangelsi í níu mánuði. Með hliðsjón af sakarferli ákærða þykja ekki efni til að skilorðsbinda refsinguna.

Ævilöng ökuréttarsvipting ákærða er áréttuð.

Ákærði sæti upptöku á 1,25 g af maríhúana.

Ákærði greiði 202.533 krónur í sakarkostnað, þ.m.t. þóknun skipaðs verjanda síns, K-kk-ef S-x-x hrl., sem þykir hæfilega ákveðin 112.950 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, E-kk-nf S-kk-nf E-kk-nf, sæti fangelsi í níu mánuði.

Ævilöng svipting ökuréttar ákærða er áréttuð.

Ákærði sæti upptöku á 1,25 g af maríhúana.

Ákærði greiði 202.533 krónur í sakarkostnað, þ.m.t. þóknun skipaðs verjanda síns, K-kk-ef S-kk-ef hrl., 112.950 krónur

R-kvk-nf B-kvk-nf

Rétt endurrit staðfestir.

Héraðsdómi Reykjaness 15.03.2012.